CELEX: 32021D1157
Language: el
Date: 2021-06-30 00:00:00
Title: Απόφαση (ΕΕ) 2021/1157 του Συμβουλίου της 30ής Ιουνίου 2021 για τη θέση που πρέπει να ληφθεί εξ ονόματος της Ένωσης ως αντίδραση στη μονομερή δήλωση του Ηνωμένου Βασιλείου στην οποία περιγράφεται η πρακτική που προτίθεται να εφαρμόσει όσον αφορά τις εισαγωγές προϊόντων με βάση το κρέας από τη Μεγάλη Βρετανία στη Βόρεια Ιρλανδία μεταξύ 1ης Ιουλίου και 30ής Σεπτεμβρίου 2021

14.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 249/99
               
            
         ΑΠΟΦΑΣΗ (ΕΕ) 2021/1157 ΤΟΥ ΣΥΜΒΟΥΛΙΟΥ
         της 30ής Ιουνίου 2021
         για τη θέση που πρέπει να ληφθεί εξ ονόματος της Ένωσης ως αντίδραση στη μονομερή δήλωση του Ηνωμένου Βασιλείου στην οποία περιγράφεται η πρακτική που προτίθεται να εφαρμόσει όσον αφορά τις εισαγωγές προϊόντων με βάση το κρέας από τη Μεγάλη Βρετανία στη Βόρεια Ιρλανδία μεταξύ 1ης Ιουλίου και 30ής Σεπτεμβρίου 2021
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 50 παράγραφος 2,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («συμφωνία αποχώρησης») (1) συνήφθη από την Ένωση με την απόφαση (ΕΕ) 2020/135 του Συμβουλίου (2) στις 30 Ιανουαρίου 2020 και τέθηκε σε ισχύ την 1η Φεβρουαρίου 2020. Το πρωτόκολλο για την Ιρλανδία και τη Βόρεια Ιρλανδία («πρωτόκολλο») αποτελεί αναπόσπαστο μέρος της εν λόγω συμφωνίας.
                  
               
                     (2)
                  
                  
                     Το άρθρο 5 παράγραφος 4 του πρωτοκόλλου προβλέπει την εφαρμογή του δικαίου της Ένωσης όπως παρατίθεται στο παράρτημα 2 του πρωτοκόλλου στο Ηνωμένο Βασίλειο και εντός αυτού σε σχέση με τη Βόρεια Ιρλανδία.
                  
               
                     (3)
                  
                  
                     Οι διατάξεις του δικαίου της Ένωσης για τα τρόφιμα που παρατίθενται στο παράρτημα 2 του πρωτοκόλλου περιλαμβάνουν απαγορεύσεις και περιορισμούς όσον αφορά τις εισαγωγές ορισμένων προϊόντων με βάση το κρέας από τρίτες χώρες στην Ένωση. Οι εν λόγω απαγορεύσεις και περιορισμοί εφαρμόζονται για εισαγωγές των εν λόγω προϊόντων με βάση το κρέας από τη Μεγάλη Βρετανία στη Βόρεια Ιρλανδία από τη λήξη της μεταβατικής περιόδου.
                  
               
                     (4)
                  
                  
                     Στις 17 Δεκεμβρίου 2020, το Ηνωμένο Βασίλειο προέβη σε μονομερή δήλωση που καταγράφηκε στα πρακτικά της μικτής επιτροπής κατά τη συνεδρίασή της δυνάμει της συμφωνίας αποχώρησης, στην οποία περιγραφόταν η πρακτική που είχε πρόθεση να εφαρμόσει όσον αφορά τις εισαγωγές προϊόντων με βάση το κρέας από τη Μεγάλη Βρετανία στη Βόρεια Ιρλανδία έως τις 30 Ιουνίου 2021. Σύμφωνα με τη δήλωση του Ηνωμένου Βασιλείου, τα προϊόντα με βάση το κρέας θα εισάγονταν από τη Μεγάλη Βρετανία στη Βόρεια Ιρλανδία υπό τους ακόλουθους όρους: i) θα υπόκειντο σε διαδικασία διοχέτευσης η οποία εφαρμόζεται σε όλη την πορεία από το καθορισμένο σημείο εξόδου στη Μεγάλη Βρετανία έως τα σουπερμάρκετ προορισμού στη Βόρεια Ιρλανδία· ii) θα πωλούνταν αποκλειστικά σε τελικούς καταναλωτές σε σουπερμάρκετ που βρίσκονται στη Βόρεια Ιρλανδία και δεν θα πωλούνταν σε άλλους υπευθύνους επιχειρήσεων που συμμετέχουν στην αλυσίδα τροφίμων· iii) θα συνοδεύονταν από επίσημα υγειονομικά πιστοποιητικά που έχουν εκδοθεί από τις αρμόδιες αρχές του Ηνωμένου Βασιλείου (με βάση παρόμοια υποδείγματα που ήδη υπάρχουν για το νωπό κρέας, τον κιμά και τα παρασκευάσματα κρέατος)· και iv) θα συσκευάζονταν και θα επισημαίνονταν για τους τελικούς καταναλωτές, φέροντας σήμανση με την ένδειξη «Τα προϊόντα αυτά από το Ηνωμένο Βασίλειο δεν μπορούν να πωληθούν εκτός της Βόρειας Ιρλανδίας». Το Ηνωμένο Βασίλειο επισήμανε επίσης ότι, κατά τη διάρκεια της εν λόγω περιόδου, το Ηνωμένο Βασίλειο θα παραμείνει πλήρως εναρμονισμένο με το δίκαιο της Ένωσης που εφαρμόζεται σε προϊόντα με βάση το κρέας και παρατίθεται στο παράρτημα 2 του πρωτοκόλλου. Η Ένωση προέβη σε μονομερή δήλωση, στην οποία σημείωνε την πρακτική που περιγραφόταν στη μονομερή δήλωση του Ηνωμένου Βασιλείου.
                  
               
                     (5)
                  
                  
                     Στις 17 Ιουνίου 2021 το Ηνωμένο Βασίλειο ενημέρωσε την Επιτροπή για την πρόθεσή του να συνεχίσει να εφαρμόζει παρόμοια προσέγγιση για τρεις ακόμη μήνες, δηλαδή έως τις 30 Σεπτεμβρίου 2021. Στην επιστολή του της 17ης Ιουνίου 2021, το Ηνωμένο Βασίλειο πρότεινε «να διατηρηθούν οι υφιστάμενες ρυθμίσεις της περιόδου χάριτος που ισχύουν για τις εν λόγω διακινήσεις».
                  
               
                     (6)
                  
                  
                     Το Ηνωμένο Βασίλειο εξέδωσε στις μονομερή δήλωση στις 30 Ιουνίου 2021, στην οποία περιγράφεται η πρακτική που προτίθεται να εφαρμόσει όσον αφορά τις εισαγωγές προϊόντων με βάση το κρέας από τη Μεγάλη Βρετανία στη Βόρεια Ιρλανδία μεταξύ 1ης Ιουλίου και 30ής Σεπτεμβρίου 2021.
                  
               
                     (7)
                  
                  
                     Ως εκ τούτου, ενδείκνυται να καθοριστεί η θέση που πρέπει να εκφραστεί στον συμπρόεδρο της μικτής επιτροπής εξ ονόματος της Ένωσης ως αντίδραση στην εν λόγω μονομερή δήλωση του Ηνωμένου Βασιλείου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να εκφραστεί εξ ονόματος της Ένωσης ως αντίδραση στη μονομερή δήλωση του Ηνωμένου Βασιλείου στην οποία περιγράφεται η πρακτική που προτίθεται να εφαρμόσει όσον αφορά τις εισαγωγές προϊόντων με βάση το κρέας από τη Μεγάλη Βρετανία στη Βόρεια Ιρλανδία μεταξύ 1ης Ιουλίου και 30ής Σεπτεμβρίου 2021 βασίζεται στη μονομερή δήλωση της Ένωσης που επισυνάπτεται στην παρούσα απόφαση.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 30 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ L 29 στις 31.1.2020, σ. 7.
         
            (2)  Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 1).
      
      
         
            ΠΑΡΑΡΤΗΜΑ
            ΕΦΑΡΜΟΓΗ ΤΟΥ ΔΙΚΑΙΟΥ ΤΗΣ ΈΝΩΣΗΣ ΣΧΕΤΙΚΑ ΜΕ ΤΑ ΠΡΟΪΟΝΤΑ ΜΕ ΒΑΣΗ ΤΟ ΚΡΕΑΣ ΣΤΗ ΒΟΡΕΙΑ ΙΡΛΑΝΔΙΑ ΜΕΤΑ ΤΗ ΛΗΞΗ ΤΗΣ ΜΕΤΑΒΑΤΙΚΗΣ ΠΕΡΙΟΔΟΥ
            ΜΟΝΟΜΕΡΗΣ ΔΗΛΩΣΗ ΤΗΣ ΕΥΡΩΠΑΪΚΗΣ ΈΝΩΣΗΣ
            Η Ευρωπαϊκή Ένωση σημειώνει τη μονομερή δήλωση του Ηνωμένου Βασιλείου στην οποία περιγράφεται η πρακτική που προτίθεται να εφαρμόσει όσον αφορά τις εισαγωγές των εν λόγω προϊόντων με βάση το κρέας από τη Μεγάλη Βρετανία στη Βόρεια Ιρλανδία κατά την περίοδο από την 1η Ιουλίου έως τις 30 Σεπτεμβρίου 2021. Η Ένωση σημειώνει ότι έχουν ήδη πραγματοποιηθεί ορισμένες προσαρμογές στις αλυσίδες εφοδιασμού κατά το πρώτο εξάμηνο του 2021. Σύμφωνα με τις στατιστικές του εμπορίου, αυτό ισχύει ιδίως όσον αφορά τον κιμά. Σκοπός αυτής της πρόσθετης περιόδου είναι να δοθεί η δυνατότητα στα ενδιαφερόμενα μέρη, και ιδίως στα σουπερμάρκετ στη Βόρεια Ιρλανδία, να ολοκληρώσουν την προσαρμογή των αλυσίδων εφοδιασμού τους.
            Η πρακτική αυτή θα ληφθεί υπόψη για τη διαμόρφωση της θέσης της Ένωσης όσον αφορά την προσφυγή στην άσκηση των εξουσιών που αναφέρονται στο άρθρο 12 παράγραφος 4 του πρωτοκόλλου.
            Όπως αναφέρεται στην επιστολή του Ηνωμένου Βασιλείου της 17ης Ιουνίου στην οποία προτείνεται να παραταθεί η προσέγγιση που περιγράφεται στη μονομερή δήλωσή του της 17ης Δεκεμβρίου 2020 κατά τρεις ακόμη μήνες, κατά την περίοδο αυτή το Ηνωμένο Βασίλειο προτείνει «να διατηρηθούν οι υφιστάμενες ρυθμίσεις της περιόδου χάριτος που ισχύουν για τις εν λόγω διακινήσεις»
            
            Η Ένωση υπενθυμίζει ότι η πλήρης εφαρμογή της συμφωνίας αποχώρησης συνιστά διεθνή νομική υποχρέωση για την Ένωση και για το Ηνωμένο Βασίλειο.
            Η Ένωση σημειώνει ότι τα προϊόντα με βάση το κρέας που υπόκεινται στη διαδικασία διοχέτευσης που αναφέρεται στη μονομερή δήλωση του Ηνωμένου Βασιλείου πρέπει να παραμένουν υπό τον έλεγχο των αρμόδιων αρχών της Βόρειας Ιρλανδίας σε όλα τα στάδια της εν λόγω διαδικασίας. Η Ένωση υπογραμμίζει επίσης ότι είναι σημαντικό να διασφαλιστεί ότι οι συνοριακοί σταθμοί ελέγχου στη Βόρεια Ιρλανδία διαθέτουν την αναγκαία υποδομή και τους απαραίτητους πόρους ώστε να είναι σε θέση να διενεργούν όλους τους ελέγχους που απαιτούνται βάσει του κανονισμού της ΕΕ για τους επίσημους ελέγχους.